Česká geologická služba

Česká geologická služba (skr. ČGS; predtým Český geologický ústav, ČGÚ) je organizácia poverená výkonom štátnej geologickej služby v Česku. 

Zriaďuje ju ministerstvo životného prostredia a jej činnosť zahŕňa základný a aplikovaný geologický výskum a tvorbu geologických máp Česka. Zbiera a spracováva informácie o geologickej stavbe územia Česka. Zamestnanci sa podieľajú aj na geologickom výskume aj v iných krajinách.

Geologická služba má svoje hlavné sídlo na pražskom Klárove, ďalšie pobočky a oddelenia sídlia aj na Barrandove a Kostelní ulici v Prahe a tiež v Brne, Kutnej Hore a Jeseníku. Sklady hmotnej dokumentácie sa nachádzajú v Jílovom, Lužnej, Kamennej, Stratove, Kovaniciach a Chotěboři.

Riaditeľom ČGS je od roku 2004 Zdeněk Venera.

 Medzinárodná spolupráca 

Česká geologická služba je členom medzinárodných organizácií geologických služieb EuroGeoSurveys, FOREGS (Fórum európskych geologických služieb) a ICOGS (Medzinárodné konzorcium geologických služieb).

 História 

História tejto inštitúcie začína v roku 1919, vtedy sa volala Štátny geologický ústav Československej republiky. Organizácia vykonávala geologický výskum aj na území Slovenska. Cez druhú svetovú vojnu v dôsledku rozdelenia republiky na Slovensku vznikol samostatný ústav. Geologický ústav v Prahe neskôr pôsobil pod radom názvov, v rokoch 1953 až 1990 ako Ústredný ústav geologický, v rokoch 1990 až 2002 ako Český geologický ústav. Od roku 2002 ako Česká geologická služba.

 Externé odkazy 
 Oficiálna stránka Českej geologickej služby

 Zdroj 

Kategória:Geologické služby
Kategória:Geológia Česka
Kategória:Úrady Českej republiky
Kategória:Ministerstvo životného prostredia Českej republiky